Abimaterjal KOVile: Vältimatu sotsiaalabi (edaspidi VÄSA) tagamine KOVis ulatuslike sündmuste korral 

Koostaja: Sotsiaalministeerium ja Tervise Arengu Instituut 


Abimaterjali eesmärk on toetada KOVe VÄSA tagamise planeerimisel ulatuslike sündmuste korral, kus KOV tavapärane VÄSA tagamise võime on ammendunud. Abimaterjalis esitatud soovitused  on soovituslikud. Materjalis esitatud soovitusi ja näiteid on võimalik kasutada oma tegevuste planeerimisel, vajalike hangete, eelkokkulepete ja muude koostöölepete algatamiseks, sh vajalike osapoolte, nt kohalike ettevõtjate, koguduste, asutuste ja teiste aktiivsete kogukonnaliikmete kaasamiseks kogukonnast. 

Abimaterjal on välja töötatud toetudes ulatusliku evakuatsiooni stsenaariumile, kus KOV peab vastu võtma tavapärasest suurema hulga inimesi oma territooriumil, kes võivad vajada VÄSA erinevaid komponente. Ulatuslik evakuatsioon on üks võimalik olukord, kus VÄSA vajadus võib suureneda. Evakuatsioonikohas viibimine ei tähenda automaatselt VÄSA vajadust ning VÄSA võib olla vajalik ka väljaspool evakuatsiooni. VÄSA vajaduse hindamisel lähtutakse inimese tegelikust abivajadusest.

VÄSA komponendid vastavalt sotsiaalhoolekande seaduse (edaspidi SHS) § 8-le on vähemalt: toit, ajutine majutus ja riietus. Kriisiolukorra ja riigikaitse seaduse (KORKS) kohaselt on vältimatu sotsiaalabi tagamine kohaliku omavalitsuse üksuse püsiv kriisiülesanne. Seetõttu peab KOV VÄSA tagamiseks vajaliku võime kriisideks ette planeerima ning arvestama selleks vajalike ressursside, varude, teenuseosutajate ja koostööpartneritega.

VäSA KOMPONENDID JA SOOVITUSED
VÄSA tagamise planeerimisel on KOVil oluline hinnata oma tegelikku võimet abi osutada, arvestades võimaliku abivajajate arvu, abi osutamise kestust ning VÄSA erinevate komponentide vajadust. Võime hindamisel tuleb arvestada olemasolevate ressursside ja varudega ning kokkulepetega teenuseosutajate ja koostööpartneritega.

1) Toit

Toidu tagamine võib olla korraldatud toidupakina või toitlustamisena. Selleks on oluline, et KOV on ära hinnanud, milline on tema territooriumil kõige mõistlikum viis toidu tagamiseks, sh on oluline arvestada, kuidas on toidu jõudmine abivajajateni korraldatud. 

Tervise Arengu Instituudi soovitusel peab inimese kohta olema tagatud 3 liitrit puhast vett päevas (joogiks ja toidutegemiseks).

Toidu tagamise planeerimisel oleme lähtekohaks võtnud kriisisituatsiooni kestvuse ja selle alusel on soovitused järgnevad: 




Kriisisituatsioonis eristatakse toidu vaates kolme perioodi:

	Periood
	Kaloraaž täiskasvanute korral
	Kaloraaž laste puhul

	1-3 päeva
	Naistele 1400 kcal, meestele 1800 kcal*

	1-3 aastastele 700 kcal
4-6 aastastele 1000 kcal
7-10 aastastele 1300 kcal
11-14 aastastele 1600 kcal


	4 – 30 päeva
	Naistele 2000 kcal, meestele 2500 kcal*

	1-3 aastastele 900 kcal
4-6 aastastele 1200 kcal 
7-10 aastastele 1500 kcal
11-14 aastastele 1800 kcal

	31+ päeva
	Naistele 2000 kcal, meestele 2500 kcal*

	1-3 aastastele 900 kcal 4-6 aastastele 1200 kcal
7-10 aastastele 1500 kcal
11-14 aastastele 1800 kcal

	
	Lisaks vitamiinid ja mineraalained: multivitamiinid, raud ja D vitamiin


	Läbivalt on oluline arvestada toidutalumatustega.



Lühema perioodi puhul peab olema tagatud esmane energiavajadus (valgud, rasvad, süsivesikud; kiudainete osas võib olla tagatud väiksem kogus); ei pea olema soe toit; väga keerulises situatsioonis võib kaloraaži lühiajaliselt vähendada (kuni 30%). Pikema perioodi osas tuleks pakkuda minimaalselt kord päevas sooja toitu ja üle kuu aja kestva kriisisituatsiooni korral arvestada vitamiinide ja mineraalide juurde pakkumisega. Vee kättesaadavus on iga perioodiga oluline.

Antud kaloraazide põhjal on võimalik koostöölepete puhul arvestada järgmiste näitlikustavate menüüdega: 

	Söögikord
	Hommik
	Lõuna
	Õhtu

	Võimalikud lahendused
	kaerahelbed/tatar/hirss (50 g)
	konserveeritud oad või läätsed (200 g)
	konserveeritud tuunikala või kana (100 g)

	
	Kuivatatud puuviljad (20 g) (nt rosinaid või aprikoose)
	Riis (50 g kuiv riis, keedetud)
	Kruubid (50 g kuiv toode, keedetud

	
	
	Rapsiõli (10 ml)
	Konserveeritud köögiviljad (nt herned, porgandid – 50 g)



Täiendavalt on soovituslik varuda vahepalaks suupisteid, nt pähklid, seemned, energia- ja valgubatoonid või halvaa. Imikutele varuda piimasegu. 

2) Riietus

Inimestele, kellel on vajalik tagada riideabi, pakub KOV või partner tasuta riideabi (rõivaid, jalatseid ja vajadusel voodiriideid). KOV võib sõltuvalt olukorrast asendada tasuta riideabi andmise ka KOVi fikseeritud rahalises määras toetuse maksmisega, mille eest saab inimene ise osta talle hädavajalikud riided. Sellise lahenduskäigu kasutamise korral on oluline hinnata, et inimesel on ka reaalne võimalus riideid turvaliselt ja kiiresti soetada. Riietuse puhul on oluline tagada aastaajale vastavad, terved, puhtad ja abivajaja kehamõõtmetega sobivad alus- ja ülerõivad ning jalatsid. 

3) Ajutine majutus

Ajutise majutuse pakkumisel võib KOV tagada inimesele ööbimisvõimaluse varjupaigas, sotsiaalmajas või evakuatsioonikohaks planeeritud asutuses. Oluline on tagada peavari  ööbimiskoha kaudu, kus on voodikoht, pesemisvõimalus ja turvaline keskkond (SHSi § 30 lg 1). Turvaline keskkond peab olema inimesele turvaline nii emotsionaalselt kui ka füüsiliselt. 

Majutuse tagamisel on võimalik lähtuda varjupaigateenuse juhendist.[footnoteRef:1] Puuduvad konkreetsed nõuded inimesele pakutava ruumi osas (ühte ruumi võib majutada mitu inimest), kuid mehed ja naised majutatakse siiski eraldi ruumides, kui tegemist ei ole perekondadega. Majutamise puhul on oluline arvestada laste, sh teismeliste aj erivajadusega inimeste eripärade ja – vajadustega. Majutuskohas tagatakse  inimesele võimalus hoolitseda isikliku hügieeni eest, vähendades seeläbi haigestumist, nakatumist parasiitidesse jne. Oluline on arvestada ka hügieenitoodete varuga – inkontinentsitooted täiskasvanutele, mähkmed imikutele ja väikelastele ning hügieenitarbed naistele ja noorukitele. [1:  https://sotsiaalkindlustusamet.ee/sites/default/files/documents/2023-02/Varjupaigateenuse%20juhend_2023.pdf 
] 


Oluline on arvestada, et kasutusel olevad majutuskohtade hulgas on ka neid, mille puhul on tagatud ligipääsetavuse nõuded, sh tagatud on ligipääs füüsilise erivajadusega inimestele (nt ratastool või muu liikumisabivahend). 

Põhinõuded üle kolme päeva kestval majutusel:

a) Pind inimese kohta: absoluutne miinimum: 4 m²/inimene
b) Magamiskoht: igal inimesel eraldi magamiskoht (voodi, madrats või magamisalus),võimalus lamada täispikkuses.
c) Privaatsus: peredele ja naistele eraldatav ala (kardinad, vaheseinad, eraldi ruumid kui võimalik). Kui luuakse tsoonid, siis on oluline hinnata, kas ja mis tingimustel alade vahel liikumine toimub. Soovitus on, et erinevate gruppide (nt mehed – naised) liikumised on piiratud. 
d) Minimaalne sisetemperatuur: üldruumides +18 °C, laste, eakate ja haigete puhul +20 °C.
e) Vesi: 15 liitrit/inimene/päev (miinimum): joogiks, elementaarseks hügieeniks ja tualetikasutuseks.
f) Tualetid: vähemalt 1 tualett 20 inimese kohta, eraldi naistele ja meestele, lastele ligipääsetav, turvaline kasutus ka öösel (valgustus ja seest lukustatavad)
g) Pesemine: kätepesu võimalus seebi ja veega 24/7, vähemalt 1 dušš 20 inimese kohta, mis on seest lukustatav.
h) Turvalisus ja kaitse: valgustatud sissepääsud ja liikumisteed, tuleohutus (evakuatsiooniteed, kustutid), vastutav personal kohapeal, kes on pädev hindama tekkinud olukordi ning vajaduse korral kutsuma abi (kiirabi, politsei vms) .
i) Info ja korraldus: elanikele peab olema tagatud: nähtaval kohal arusaadav lihtsas keeles (vajadusel mitmes keeles) info, kus ollakse, kui kaua ollakse, millised on reeglid ja kuhu abi saamiseks pöörduda
Oluline on arvestada ka, et suurenenud inimeste arvuga kasvab ka tekkiva prügi hulk. Olmeprügi kastid väliterritooriumi ja ära vedu (Vähemalt 100L biolagunevate ning 1100L olmeprügiks 15 perekonna või 75 üksikisiku kohta väliterritooriumil).  (tagab objektiomanik üürilepinguga)

Majutuskohas, kus inimestel puudub toiduvalmistamise võimalus, peab olema tagatud toitlustus. Minimaalselt peab tagama vähemalt ühe sooja söögikorra päevas ja pidevalt kättesaadava joogivee.

Miinimumnõuete kokkuvõte tabelina:
	Valdkond
	Miinimum

	Ruum
	4 m²/in

	Magamiskoht
	eraldi alus igaühele

	Temp
	≥18 °C

	Vesi
	15 l/in/p, 1 dušš /20 in

	WC
	1 / 20 in

	Turvalisus
	valgustus, järelevalve

	Toit
	vähemalt 1 soe toidukord päevas




HORISONTAALNE TEEMA -  Emotsionaalne turvatunne

Ulatusliku sündmuse korral on oluline sündmusest mõjutatud inimestele tagada lisaks praktilisele abile ka emotsionaalset turvatunnet. Selleks on oluline, et inimesed saaksid selget ja usaldusväärset infot toimuva kohta, abi igapäevaste vajaduste lahendamisel ning võimaluse rääkida oma muredest ja reaktsioonidest.

Samuti on oluline, et VÄSA saajate (sõltumata komponendist) seas osatakse märgata inimesi, kes vajavad suuremat tuge – näiteks lapsi, eakaid, erivajadustega inimesi või neid, kes on kogenud kaotust või tugevat stressi – ning pakkuda neile psühholoogilist esmaabi ja/või suunata nad vajadusel edasi professionaalse abi juurde. Eesmärk on leevendada kriisi mõju, toetada inimeste toimetulekut ja aidata kaasa turvatunde taastamisele.
